
	[bookmark: nev]NAGY SÁRA
nagysara0527@gmail.com
Sport- és rekreációszervezés
BSc, 6. félév
Pécsi Tudományegyetem
Egészségtudományi Kar
	
[bookmark: _GoBack]






Témavezető:
	dr. habil Lackó Tamás
egyetemi docens, PTE ETK




DIPLOMÁSOK SZUBJEKTÍV JÓLLÉTÉNEK ALAKULÁSA A COVID-19 VILÁGJÁRVÁNY IDŐSZAKÁBAN

A 2019-ben indult koronavírus világjárvány megnehezítette mindennapjainkat, emellett számos kutatási témát és lehetőséget nyújtott nekünk.
Kutatásunk célja, hogy felmérjük a diplomások szubjektív jóllétének koronavírus világjárvány alatti változásait. Vizsgálatunk fontos szempontja még, hogy felmérjük a jóllétre ható egyéb befolyásoló tényezőket, mint például, a nem, életkor, családi állapot, gyermekek száma, lakóhely, rendszeres sport, testi egészség, társas támogatottság.
Vizsgálatunkat négy adatbázis felhasználásával végeztük, melyből három a koronavírus járvány magyarországi első három hulláma alatt készült és egy a 2013-as Hungarostudy felmérés során. A magyarországi 18-69 éves korosztályt célzó vizsgálatok életkor, nem, lakóhely, régió és iskolai végzettség alapján reprezentálták a magyar felnőtt lakosságot. Mind a négy adatfelvétel a WHO-5 Jóllét Kérdőív Magyarországra validált változatát használta. Az elemzésünkben a leíró statisztikai módszerek közül az átlag és szórás számítását végeztük, a hipotézisek igazolásához a Mann-Whitney és Kruskal-Wallis, nem paraméteres teszteket alkalmaztunk, az összefüggések feltárásához a többváltozós lineáris regressziós elemzést használtuk.
Az eredmények alapján elmondható, hogy a diplomával rendelkező magyar felnőttek szubjektív jólléte kedvezően alakult, de a vizsgált időszakokok egyikében sem volt szignifikánsan magasabb a WHO-5 értékük, mint az érettségivel rendelkezők csoportjának. A COVID-19 hullámok alatt mért értékek a 2013-as felméréshez képest minden esetben szignifikánsan alacsonyabbak voltak, viszont a három hullám értékei közötti különbségek nem voltak szignifikánsak. A többváltozós lineáris regressziós elemzésbe kilenc tényezőt (nem, életkor, családi állapot, gyermekek száma, lakóhely, rendszeres sport, testi egészség, társas támogatottság, munkavégzés) emeltünk be, melyből négy volt szignifikáns, azaz befolyásolták önálló hatással a diplomások jóllét érzésének alakulását. Ezek a tényezők az egészségi állapot, a településtípus, a társas támogatottság és a rendszeres sport voltak.
Az eredmények felhívják a figyelmet arra, hogy a társadalom kiemelt csoportjának tekinthető diplomások jólléte is szignifikánsan csökkent a pandémia időszakában, amelynek javításában fontos szerep hárul a rendszeres sportolás beépítésére a felsőfokú végzettségűek életébe is.



